Vladimir Putin vaimonsa ja tytärtensä kanssa Primorjen aluepiirissä vuonna 2002
**Katerina Vladimirovna Tihonova** (ven. Катерина Владимировна Тихонова, s. 31. elokuuta 1986 Dresden, Itä-Saksa) on venäläinen tanssija, matemaatikko ja fyysikko. Hän on Vladimir Putinin ja tämän entisen vaimon Ljudmila Putinan tytär. Putin on kertonut välttävänsä perheestään puhumista julkisuudessa eikä ole nimennyt tyttäriään, mutta ainakin Tihonovan ja hänen vanhemman siskonsa Marija Vorontsovan tiedetään olevan Putinin lapsia.

Elämä ja ura
------------

Tihonova on saanut siskoaan Vorontsovaa enemmän julkista näkyvyyttä, koska loi uran akrobaattisessa rock'n'roll-tanssissa. Hän sijoittui parinsa kanssa viidenneksi kansainvälisessä kilpailussa vuonna 2013. Samana vuonna Tihonova meni naimisiin "Venäjän nuorimmaksi miljardööriksi" luonnehditun Kirill Šamalovin kanssa. Pariskunta erosi sittemmin. Tihonova sai Moskovan valtionyliopistosta maisterin oppiarvon matematiikassa ja fysiikassa. Vuonna 2019 hän väitteli avaruusteknologiaa koskeneella väitöskirjalla luonnontieteiden tohtoriksi Moskovan valtionyliopistosta. Väitöstyön ohjaaja oli Viktor Sadovnitši. Tihonova on ollut laatimassa lukuisia tieteellisiä julkaisuja muiden venäläisten tutkijoiden kanssa. Hän johtaa Moskovan valtionyliopiston alaista tiedesäätiö Innopraktikaa. Valtion rahoittaman Innopraktikan tarkoitus on ollut avaruuskeskuksen kehittäminen; lisäksi se on tukenut teknologisia kehityshankkeita Afrikassa. Helmikuussa 2020 Tihonova nimitettiin myös Moskovan valtionyliopiston alaisen tekoälyinstituutin johtajaksi.

Elokuussa 2022 *Spiegel* paljasti Tihonovan käyneen viime vuosien aikana Saksassa yli kaksikymmentä kertaa Venäjän federaation suojelupalvelun (FSO) saattueen kanssa. Käynnit oli salattu Saksan hallinnolta ja viranomaisilta, eivätkä Saksan tiedusteluviranomaiset olleet ilmeisesti olleet tietoisia käynneistä. Baijeriin suuntautuneiden matkojen arveltiin liittyneen Tihonovan suhteeseen balettitanssija Igor Zelenskin kanssa. Zelenski oli johtanut huhtikuuhun 2022 saakka Bayerisches Staatsballettia, ja hänen on oletettu olevan isä Tihonovan tyttärelle, joka oli 4-vuotias elokuussa 2022.

Suhde Putiniin
--------------

Putin ei tiettävästi ole ollut tiiviissä yhteydessä aikuisiin tyttäriinsä. Hänen uskotaan piilottaneen omaisuuttaan luovuttamalla sitä perheenjäsentensä haltuun. Euroopan unioni, Yhdysvallat, Yhdistynyt kuningaskunta, Japani ja Uusi-Seelanti ovatkin asettaneet pakotteita Tihonovaa vastaan.

Putin ei ole julkisesti nimennyt kumpaakaan tiedossa olevista tyttäristään. Hän on kertonut hänellä olevan tyttäriä, mutta hän on kertonut pidättäytyvänsä puhumasta perheestään julkisuudessa ja antavansa sen sijaan tytärtensä rakentaa omaa elämäänsä. Putin on viitannut tyttäriinsä esimerkiksi kiertoilmauksella "nämä naiset". Putinin elämäkerran kirjoittanut Natalija Gevorkjan spekuloi vuonna 2017, että Tihonova voisi tulla valituksi Putinin aseman perijäksi vuonna 2024.

Lähteet
-------

1. 1 2  Specially Designated Nationals List Update Office of Foreign Assets Control, U.S. Department of the Treasury 6.4.2022, viitattu 16.12.2023 (englanniksi)
2. 1 2 3  Putin's youngest daughter to run artificial intelligence institute Reuters 28.2.2020, viitattu 16.12.2023 (englanniksi)
3. 1 2 3 4 5 6  Will Stewart, Putin’s ‘rock’n’roll’ dancing daughter poised to become a doctor of science Express 23.4.2019, viitattu 16.12.2023 (englanniksi)
4. 1 2 3 4 5  Who are Putin's daughters? What we know about his family BBC 6.4.2022, viitattu 16.12.2023 (englanniksi)
5. ↑  Tom Parfitt, Space study earns Putin’s daughter a doctorate The Times 27.5.2019, viitattu 16.12.2023 (englanniksi)
6. ↑  Putin's Purported Daughter Defends Dissertation Radio Free Europe/Radio Liberty 24.5.2019, viitattu 16.12.2023 (englanniksi)
7. ↑  Тихонова Катерина Владимировна Math-Net.ru, viitattu 16.12.2023 (venäjäksi)
8. 1 2 3 4  Tommi Hannula, Bloomberg: Putinin tytär ohjaa Venäjän uutta Afrikka-hanketta Ilta-Sanomat 1.12.2023, viitattu 16.12.2023
9. ↑  Nina L. Hruštševa, Putin Means Money Project Syndicate 22.11.2019, viitattu 16.12.2023 (englanniksi)
10. ↑  Putin's youngest daughter to run artificial intelligence institute Reuters 28.2.2020, viitattu 16.12.2023 (englanniksi)
11. ↑  How Putin's Daughter Traveled Unnoticed to Germany Spiegel 26.8.2022, viitattu 16.12.2023 (englanniksi)
12. 1 2  Putin’s Daughter Joins Moscow Genetics Society, Criticizes Russian Laws – Mozhem Obyasnit The Moscow Times 13.11.2023, viitattu 16.12.2023 (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Tieteilijät | 
* zbMATH

 |

 |